DOI: 10.14457/tu.the.2018.911
title: การศึกษาพฤติกรรมและปัจจัยที่ส่งผลต่อค่าใช้จ่ายของผู้ใช้บริการร้านเท็กซัส ชิคเก้น (Texas Chicken) ในเขตกรุงเทพมหานครและปริมณฑล

description: งานวิจัยนี้มีวัตถุประสงค์เพื่อศึกษาเกี่ยวกับพฤติกรรมและปัจจัยที่ส่งผลต่อค่าใช้จ่ายของผู้ใช้บริการร้านเท็กซัส ชิคเก้น (Texas Chicken) ในเขตกรุงเทพมหานครและปริมณฑล โดยศึกษาปัจจัยทางด้านประชากรศาสตร์ ปัจจัยด้านพฤติกรรม และปัจจัยส่วนประสมด้านการตลาด (7Ps) ที่มีผลต่อค่าใช้จ่ายในการใช้บริการร้านเท็กซัส ชิคเก้น (Texas Chicken) ของผู้ใช้บริการในเขตกรุงเทพมหานครและปริมณฑล และนอกจากนั้นจัดทำข้อเสนอแนะทางการตลาดให้ผู้ประกอบการร้านเท็กซัส ชิคเก้น (Texas Chicken) บนพื้นฐานทฤษฎีเกี่ยวกับอุปสงค์ (Demand Theory) ทฤษฎีเกี่ยวกับพฤติกรรมของผู้บริโภค แนวคิดและทฤษฎีส่วนประสมทางการตลาด (7 Ps) โดยวิธีการศึกษาเป็นการศึกษากลุ่มตัวอย่างจากประชากรที่อาศัยอยู่ในเขตกรุงเทพมหานครและปริณฑล ที่ใช้บริการร้านเท็กซัส ชิคเก้น (Texas Chicken) ผ่านแบบสอบถาม (Questionnaire) มีกลุ่มตัวอย่างทั้งสิน 499 คน เป็นการวิจัยเชิงปริมาณ (Quantitative Research) ในการวิเคราะห์ข้อมูลใช้การวิเคราะห์ข้อมูลเกี่ยวกับลักษณะทางประชากรศาสตร์ การวิเคราะห์ข้อมูลเกี่ยวกับพฤติกรรม การวิเคราะห์ข้อมูลเกี่ยวกับปัจจัยส่วนประสบทางการตลาด (7Ps) และการวิเคราะห์สมการถดถอยเชิงพหุคูณ (Multiple Linear Regression) ผลการวิจัยครั้งนี้ พบว่า ในภาพรวมลักษณะประชากรศาสตร์ของกลุ่มตัวอย่างที่ใช้บริการร้าน เท็กซัส ชิคเก้น (Texas Chicken) ส่วนใหญ่เป็นเพศหญิง อายุระหว่าง 25 – 34 ปี ซึ่งอยู่ในช่วงของวัยทำงาน มีระดับการศึกษาสูงสุดอยู่ในระดับปริญญาตรี กลุ่มตัวอย่างส่วนใหญ่ประกอบอาชีพพนักงานเอกชน โดยมีรายได้เฉลี่ยต่อเดือนประมาณ 20,001 – 30,000 บาท ในส่วนปัจจัย ด้านพฤติกรรมของผู้บริโภค พบว่า ปัจจัยด้านการมาใช้บริการเป็นกลุ่ม 2 - 3 เป็นกลุ่ม 4 - 5 คน และเป็นกลุ่ม 6 คน ขึ้นไปมีผลต่อค่าใช้จ่ายในการใช้บริการร้านเท็กซัส ชิคเก้น (Texas Chicken) เมื่อกลุ่มคนที่มาใช้บริการมีมากขึ้นยิ่งมีการใช้จ่ายในการใช้บริการมากขึ้น สำหรับการสั่งแบบชุดคอมโบ การสั่งแบบชุดตามโปรโมชั่น และสั่งแยกตามต้องการ ทั้งสามแบบนี้มีค่าใช้จ่ายในการใช้บริการร้านเท็กซัส ชิคเก้น (Texas Chicken) น้อยกว่าการสั่งแบบชุดแฟมิลี่และเฟรนด์ นอกจากนี้ช่องทางโฆษณาที่เข้าถึงผู้บริโภคได้และมีผลต่อค่าใช้จ่ายในการใช้บริการร้านเท็กซัส ชิคเก้น (Texas Chicken) คือช่องทางโทรทัศน์ เคเบิลทีวี วิทยุ ช่องทางป้ายแผ่นพับ ช่องทางที่พบเจอด้วยตัวเอง ในส่วนของปัจจัยด้านประชากรศาสตร์ ผลการวิจัย พบว่า อายุที่แตกต่างกันส่งผลต่อค่าใช้จ่ายในการใช้บริการร้านเท็กซัส ชิคเก้น (Texas Chicken) ส่วนปัจจัยด้านเพศ ระดับการศึกษา อาชีพและรายได้ที่แตกต่างกัน มีผลต่อค่าใช้จ่ายในการใช้บริการร้านเท็กซัส ชิคเก้น (Texas Chicken) ไม่แตกต่างกัน ในส่วนปัจจัยส่วนประสมด้านการตลาด (7Ps) ที่มีผลต่อค่าใช้จ่ายในการใช้บริการร้านเท็กซัส ชิคเก้น (Texas Chicken) ทั้งหมด 4 ปัจจัย โดยเรียงลำดับตามที่ส่งผลต่อค่าใช้จ่ายจากมากไปน้อย คือ ปัจจัยด้านผลิตภัณฑ์ ปัจจัยด้านราคา ปัจจัยด้านส่งเสริมการตลาด และปัจจัยด้านบุคลากรผู้ให้บริการ ในขณะที่ปัจจัยด้านสภาพแวดล้อมทางกายภาพ ไม่ส่งผลต่อค่าใช้จ่ายในการใช้บริการร้านเท็กซัส ชิคเก้น (Texas Chicken) ในเขตกรุงเทพมหานครและปริมณฑลผู้วิจัยคาดว่าประโยชน์ที่จะได้รับจากการศึกษางานวิจัยในครั้งนี้ คือ ผู้ประกอบการร้านเท็กซัส ชิคเก้น (Texas Chicken) สามารถนำข้อมูลไปใช้เป็นแนวทางในการวางแผนกลยุทธ์ทางการตลาด เพื่อตอบสนองความต้องการของผู้บริโภคในปัจจุบัน เพื่อเพิ่มศักยภาพการแข่งขันในการดำเนินธุรกิจให้สอดคล้องกับสภาพตลาดและการแข่งขันในปัจจุบัน